ગત શનિવારના રોજ સ્ટેટ વિજિલન્સની ટીમે ઓલપાડ તાલુકાનાં સાયણ સુગર રોડ પર આવેલ સીએનજી પંપની ગલીમાં નટવરસિંહ અમરસિંહ રાઠોડના ખેતરની બાજુમાં આવેલ ખુલ્લી જગ્યામાં બે ટેમ્પોમાંથી માલ સગેવગે થાય તે પહેલા 5884 બોટલ વિદેશી દારૂ ઝડપી પાડ્યો હતો. જેની કિમત રૂ. 8 લાખ 58 હજાર 100 તેમજ બંને ટેમ્પો રૂ. 5 લાખ મળી કુલ 13 લાખ 18 હજાર 150 રૂપિયાનો મુદ્દામાલ કબ્જે કર્યો હતો. ત્યારબાદ વિજિલન્સની ટીમે નજીકમાં જ આવેલ રમણ કમ્પાઉન્ડમાં ચંદ્રેશ પટેલના એક ગોડાઉનમાં બાતમીના આધારે રેડ કરતાં 11630 બોટલ વિદેશી દારૂ મળી આવ્યો હતો. જેની કિમત રૂ 25 લાખ 92 હજાર 900 જેટલી થવા જાય છે. એક જ પોલીસ સ્ટેશન વિસ્તારમાંથી આટલા મોટા જથ્થામાં દારૂ મળી આવતા થાણા અમલદાર કે.ડી રાઠોડ પર તલવાર લટકતી હતી. અંતે દિવાળીની પૂર્વ સંધ્યાએ જ ડીજીમાંથી પીઆઇ કે.ડી. રાઠોડને સસ્પેન્ડ કરવાનો આદેશ કર્યો હતો. સુરત વિભાગના ડીવાયએસપી જાડેજાએ રાઠોડને સસ્પેન્શનનો ઓર્ડર પાઠવતા જ પોલીસ બેડામાં ચકચાર મચી ગઈ હતી. બીજી તરફ સાયણ બીટના જમાદાર દિલિપ બાગલેની ડાંગ જિલ્લામાં બદલી કરી દેવામાં આવી છે